Uansett om du er ute etter et gaming-headset til PC, PS4, PS5 eller Xbox, så vil de aller fleste modellene fungere som de skal hvis du bruker 3,5 mm-utgangen på kontrolleren. Dette gjelder også Xbox Series X (Wireless Controller) og PS5 (DualSense). Litt mer kronglete er det om du skal bruke trådløse gaming-headset og må bruke en USB-dongle du kopler til selve konsollen. I disse tilfellene er det gjerne spesifikke protokoller som brukes, og du bør forsikre deg om at det trådløse gaming-headsettet du har lyst på støtter konsollen du har. Denne informasjonen finner du i våre tester og hos produsentenes hjemmesider.
Gamer du på PC er det gjerne litt enklere, siden Windows gjerne støtter flere standarder, men det kan være at enkelte modeller er laget spesifikt for én konsoll. Ta gjerne en ekstra sjekk for å være helt sikker på at det trådløse gaming-headsettet er Windows-kompatibelt hvis du er usikker.